Imtella' Ottubru 8, 2020 - Aġġornata 8 Ta' Ottubru, 2020 6:41pm L-Aġenzija tat-Teknoloġija tal-Informatika tal-Gvern, il-MITA għadha kif lestiet investiment ta' miljun ewro u issa hija mgħammra bl-aktar faċilitajiet moderni u sofistikati kontra l-attakk virtwali u s-serq tal-informazzjoni fost l-oħrajn. Il-Prim Ministru Robert Abela żar l-uffiċini tal-MITA u qal li dan kollu jgħin biex pajjiż modern ikollu l-aħjar għoddod u sistemi għall-futur diġitali. L-Aġenzija tat-Teknoloġija u l-Informatika, il-MITA għadha kif investiet madwar miljun ewro fit-tisħiħ tal-faċilitajiet tagħha f'Santa Venera speċjalment f'ċentru ġdid għall-monitoraġġ u l-ħarsien kontinwu tas-sigurtà u d-data fl-infrastruttura diġitali tal-Gvern. Waqt żjara fl-uffiċini tal-MITA, il-Prim Ministru Robert Abela, il-Ministru għall-Finanzi, Edward Scicluna u s-Segretarju Parlamentari​ għall-Ekonomija Diġitali, Clayton Bartolo osservaw kif fl-aħħar disa' xhur l-aġenzija mmodernizzat il-faċilitajiet estetiċi u diġitali biex fi kliem iċ-Chairperson Eżekuttiv tal-MITA, Tony Sultana tkun tista' tħares aħjar id-data kollha tal-Gvern, tal-entitajiet governattivi, il-ħaddiema taċ-ċivil u l-klijenti tiegħu. Is-Sur Sultana qal li l-investiment sar skont l-aqwa livelli stabbiliti fl-industrija u saħħaħ l-operat tas-sigurtà diġitali fl-aġenzija bil-għan li din tibqa' tassigura l-aqwa protezzjoni għas-sistemi tat-teknoloġija tal-informatika tal-Gvern. Il-faċilitajiet ġodda jinkludu laboratorju tal-forensika diġitali u analiżi ta' data malizzjuża. Is-Sur Sultana spjega li dan se jwassal biex jissaħħu l-kontrolli u l-MITA tkun tista' tieħu azzjoni għall-inċidenti li jista' jkun hemm b'aktar effiċjenza u b'kordinazzjoni ma' msieħba lokali u internazzjonali. Fl-istqarrija tal-Gvern intqal li l-Prim Ministru Abela rrikonoxxa li investiment dirett f'dawn il-faċilitajiet ifisser li l-infrastruttura diġitali tal-Gvern qiegħda tipproteġi lill-pajjiż minn kull forma ta' attakki virtwali li jistgħu jseħħu fuq il-ħarsien ta' informazzjoni sensittiva li għandu l-Gvern.